Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3.

(2021/C 248/09)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

STANDARDMUUDATUSE HEAKSKIITMISE TEADE

„Morellino di Scansano“

PDO-IT-A1260-AM03

Teate esitamise kuupäev: 21. aprill 2021

HEAKSKIIDETUD MUUDATUSE KIRJELDUS JA PÕHJUSED

1. Viide lisale, milles loetletakse teiseseid viinamarjasorte, mille sisaldus viinamarjasortide kombinatsioonides on kuni 15 %, on kustutatud

Loendile viitamist ei peeta vajalikuks, sest need on Toscana maakonnas viljelemiseks sobilikud sordid, mis juba sisalduvad veiniviinamarjasortide riiklikus registris.

Muudatus mõjutab tootespetsifikaadi artiklit 2.

2. Osutamine erandkorras lubatud veini valmistamise toimingute suhtes kohaldatavate nõuete täitmise tähtajale

See viitab kuupäevale, mil erand 23. juuli 2010. aasta ministri käskkirjaga kehtestati.

Muudatus mõjutab tootespetsifikaadi artiklit 5 ja koonddokumendi punkti 9.

3. Määratletud alal villimise põhjendusega seotud õigusaktide viidete ja vahetust naabrusest kaugemal villimist lubava sätte ajakohastamine

See muudatus kujutab endast teksti vormilist kohandamist vastavalt kehtivatele õigusaktidele. Muudatus mõjutab tootespetsifikaadi artiklit 5.

4. Tarbimisse andmist käsitlev punkt on viidud tootespetsifikaadi artiklist 7 üle artiklisse 5.

See on toimetuslikku laadi muudatus, mis mõjutab tootespetsifikaadi artikleid 5 ja 7.

5. Viinamarjade kasvatamise aastat käsitlev punkt on viidud tootespetsifikaadi artiklist 5 üle artiklisse 7.

See on toimetuslikku laadi muudatus, mis mõjutab tootespetsifikaadi artikleid 5 ja 7.

6. Organoleptilise omaduse „selgus: selge“ kustutamine

Selgusega seotud parameetrit ei peeta kaitstud päritolunimetusega „Morellino di Scansano“ hõlmatud toodete iseloomulike omaduste kirjeldamisel vajalikuks, sest seda võib pidada kõikidele veinidele kehtivaks üldiseks vastavusnõudeks.

Muudatus mõjutab tootespetsifikaadi artiklit 6 ja koonddokumendi punkti 4.

7. Sõna „superiore“ eemaldamine väljendite loendist, mille kasutamine etiketil on keelatud

See kujutab endast teksti vormilist kohandamist, sest nimetatud sõna võib kasutada vaid juhul, kui see on tootespetsifikaadis sõnaselgelt ette nähtud.

Muudatus mõjutab tootespetsifikaadi artiklit 7.

8. Suurema geograafilise üksuse Toscana nime etiketil kasutamise õigust käsitlev säte

Uue sätte kohaselt võib kaitstud päritolunimetusega „Morellino di Scansano“ DOCG veinide etiketil või esitlemisel osutada suurema geograafilise üksuse Toscana nimele.

Tänu võimalusele kasutada suurema geograafilise üksuse Toscana nime saavad tarbijad lisateavet kaitstud päritolunimetusega „Morellino di Scansano“ DOCG veinide tootmise geograafilise piirkonna kohta vastavalt kehtivatele ELi ja siseriiklikele õigusaktidele.

Muudatus mõjutab tootespetsifikaadi artiklit 7 ja koonddokumendi punkti 9.

9. Klaaspudelite nominaalmahu suurendamine 5 liitrilt 6 liitrile ning 9-, 12- ja 15- liitriste erimahtude kasutuselevõtt

Pudelimahtusid suurendatakse 6 liitrini, sest on taotletud võimalust toodet sellise mahuga pudelites turustada. Samuti on lihtsustatud lubatud mahtusid käsitlevat teavet ja kehtestatud üksnes müügiedenduse eesmärgil kasutatavad erimahud.

Muudatus mõjutab tootespetsifikaadi artiklit 8 ja koonddokumendi punkti 9.

10. Teave sulgemissüsteemide kohta: kroonkorkide kasutamise keeld; keeratavaid korke võib kasutada kuni 0,75-liitristel pudelitel, v.a „Morellino di Scansano“ veinid, millel on tähis „Riserva“

Muudatus käsitleb nimetusega hõlmatud toodete puhul kasutada lubatud sulgemissüsteeme.

Tähisega „Riserva“ märgitud toodete puhul on keeratavad korgid jätkuvalt keelatud, kuid nüüdsest on need lubatud kuni 0,75-liitristel pudelitel, et vastata teatavate välisturgude eelistustele. Muudatus mõjutab tootespetsifikaadi artiklit 8 ja koonddokumendi punkti 9.

KOONDDOKUMENT

1. Toote nimetus

Morellino di Scansano

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

Morellino di Scansano (sh Riserva)

LÜHIKE TEKSTILINE KIRJELDUS

Värvus: rubiinpunane, mis muutub laagerdudes granaatpunaseks.

Lõhn: aromaatne, eeterlik, intensiivne, meeldiv, peen.

Maitse: kuiv, soe, kergelt tanniinine.

Mõlemal tüübil võib esineda puiduseid varjundeid.

Minimaalne üldalkoholisisaldus mahuprotsentides: 12,5 %; tähisega „Riserva“: 13,00 %.

Suhkruvaba ekstrakti miinimumsisaldus: 24,0 g/l; tähisega „Riserva“: 26,0 g/l.

Analüütilised näitajad, mida ei ole tabelis esitatud, vastavad liikmesriigi ja ELi õigusaktides sätestatud piirnormidele.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides):

—

Minimaalne tegelik alkoholisisaldus (mahuprotsentides):

—

Minimaalne üldhappesus:

4,50 grammi liitri kohta viinhappes väljendatuna

Maksimaalne lenduvate hapete sisaldus (milliekvivalentides liitri kohta):

—

Maksimaalne vääveldioksiidi üldsisaldus (milligrammides liitri kohta):

—

5. Veinivalmistustavad

5.1. Veinivalmistuse eritavad

—

5.2. Maksimaalne saagikus:

1. Kaitstud päritolunimetus „Morellino di Scansano“ DOCG

9 000 kg viinamarju hektari kohta

6. Määratletud geograafiline piirkond

Viinamarjade tootmise piirkond asub Toscana maakonnas ning hõlmab kogu Scansano kommuuni ning osa Campagnatico, Grosseto, Magliano in Toscana, Manciano, Roccalbegna ja Semproniano kommuunidest, mis kõik asuvad Grosseto provintsis.

7. Peamised veiniviinamarjasordid

„Sangiovese“ (punane)

8. Seos(t)e kirjeldus

Kaitstud päritolunimetus „Morellino di Scansano“ DOCG

„Morellino di Scansano“ veinide tootmispiirkonna iidne viinamarjakasvatuse traditsioon, mis ulatub etruskite perioodist läbi keskaja kuni tänapäevani, annab tunnistust tihedast sidemest ja koostoimest inimteguri ning kaitstud päritolunimetusega „Morellino di Scansano“ hõlmatud veinide kvaliteedi ja iseloomulike omaduste vahel. Selle piirkonna inimesed on sajandite jooksul kandnud edasi viinamarjakasvatuse traditsioonilisi viise ja veinivalmistamise tehnikaid, mida on viimistletud ja lihvitud nüüdisaegse arenenud teaduse ja tehnika abil, tänu millele suudetakse toota tänapäeval nii tunnustatud veine.

9. Olulised kohaldatavad lisanõuded (pakendamine, märgistamine, täiendavad nõuded)

„Morellino di Scansano“ – villimine

Õigusraamistik:

ELi õigusaktid

Lisatingimuse liik:

pudelitesse villimine määratletud geograafilises piirkonnas

Tingimuse kirjeldus:

Villimine või pakendamine peab toimuma määratletud geograafilises piirkonnas.

„Morellino di Scansano“ – veinivalmistamine

Õigusraamistik:

ELi õigusaktid

Lisatingimuse liik:

määratletud geograafilises piirkonnas tootmisega seonduv erand.

Tingimuse kirjeldus:

Piirkonnast väljaspool on veinivalmistamine lubatud tootmispiirkonna lähedal asuvates tootmisüksustes tingimusel, et need ei paikne linnulennult kaugemal kui 2 000 meetrit ning kuuluvad ettevõtetele, mis on tootnud „Morellino di Scansano“ veine vähemalt viis aastat alates 23. juuli 2010. aasta ministri käskkirja jõustumise kuupäevast. Loa saamiseks tuleb esitada taotlus Itaalia põllumajandus-, toidu- ja metsanduspoliitika ministeeriumile.

„Morellino di Scansano“ – märgistamine ja esitlemine

Õigusraamistik:

siseriiklikud õigusaktid

Lisatingimuse liik:

märgistamisega seotud lisasätted

Tingimuse kirjeldus:

Kaitstud päritolunimetusega „Morellino di Scansano“ DOCG hõlmatud veinide etiketil või neid esitledes võib kasutada suurema geograafilise üksuse Toscana nime.

Toscana nimi peab asetsema pärast kaitstud päritolunimetust „Morellino di Scansano“ ja paiknema traditsioonilise erinimetuse denominazione di origine controllata e garantita (kontrollitud ja garanteeritud päritolunimetus või DOCG) või Euroopa Liidu nimetuse denominazione di origine protetta (kaitstud päritolunimetus või KPN) all järgmises järjekorras:

— Morellino di Scansano;

— Denominazione di origine controllata e garantita või Denominazione di origine protetta (või akronüüm DOCG või D.O.C.G.);

— Toscana.

Nime „Toscana“ kirjasuurus peab olema kaitstud päritolunimetuse „Morellino di Scansano“ kirjasuurusest väiksem ning mõlema puhul tuleb kasutada sama kirjatüüpi, stiili, tähevahesid, esiletõstet, värvi ja värvi intensiivsust.

Kogu teises punktis loetletud teave peab olema ühtlasel taustal.

„Morellino di Scansano“ – pakendamine

Õigusraamistik:

ELi õigusaktid

Lisatingimuse liik:

märgistamisega seotud lisasätted

Tingimuse kirjeldus:

Kaitstud päritolunimetusega „Morellino di Scansano“ DOCG hõlmatud veine tohib tarbimisse anda ainult Bordeaux’-tüüpi klaasanumates, mille nominaalmaht on kuni 6 liitrit.

9-, 12- ja 15-liitriste erimahtudega anumaid võib kasutada vaid müügiedenduse ja mitteärilistel eesmärkidel.

„Morellino di Scansano“ – sulgemissüsteemid

Õigusraamistik:

ELi õigusaktid

Lisatingimuse liik:

märgistamisega seotud lisasätted

Tingimuse kirjeldus:

Lubatud sulgemissüsteemid vastavad kehtivates eeskirjades sätestatule, v.a kroonkorgid.

Keeratavate korkide kasutamine on lubatud ainult 0,75-liitrise või väiksema mahuga klaaspudelite puhul, v.a „Morellino di Scansano“ veinid, millel on tähis „Riserva“.

Link tootespetsifikaadile

https://www.politicheagricole.it/flex/cm/pages/ServeBLOB.php/L/IT/IDPagina/16737

(1) EÜT L 9, 11.1.2019, lk 2.